- Det er rigtigt, at jeg fra naturens side gerne vil have alle med. Det ligger i min DNA, lyder det fra Lasse Frimand Jensen, der i går aftes blev valgt som de aalborgensiske socialdemokraters spidskandidat. Men flere i hans omgangskreds er spændte på, hvordan han vil håndtere at man som borgmester ikke kan være ven med alle.

Har du den nødvendige brutalitet, vilje til at sætte dig igennem? – Det har jeg i hvert fald udviklet. Men det er rigtigt, jeg vil gerne få alle med. Jeg tror meget på det Anker (tidligere statsminister Anker Jørgensen, red.) altid har sagt, nemlig, at når vi går fremad skal man kigge sig over skulderen og huske at sikre sig at alle er med. Men det er altså også tit vi skal træffe en beslutning og stå ved den, slår den unge socialdemokrat og kommende borgmester fast. Hans gode kollega i byrådet den radikale Daniel Nyboe Andersen peger også på trangen til at omfavne alle, som Lasse Frimand Jensens største udfordring. - Skulle man pege på en ulempe er det, at han gerne vil være venner med alle. Og som borgmester kan man ikke altid være det, siger Daniel Nybro Andersen, der tilføjer, at den påpegede svaghed samtidig er en styrke. - Lasse er et rigtigt rart menneske, som interesserer sig for sine medmennesker og sine kollegaer. Og han vil gerne være venner med alle. Det er en stor fordel, når man gerne vil stå i spidsen for en stor by, hvor samarbejdet er vigtigt. Farfar er stolt I Brønderslev møder TV2 Nord en stolt farfar – tidligere socialdemokratisk borgmester i Støvring – Kjeld Jensen. På opfordring hiver han fotoalbum ud af reolen for at vise billeder fra barnebarnets liv. – Nej, her er han ikke. Jeg tror han var i Uganda da vi fejrede Guldbryllup. Han skrev jo sit speciale dernede, lyder det fra Kjeld Jensen, men så er der bid i et andet ældre fotoalbum. – Jo, der er de jo Lasse og hans bror Rasmus. Han var en god og kærlig dreng, med en god social forståelse. Det har Henning G. også sagt til mig en gang. Så helt galt kan det ikke gå. Men jeg håber han er stærk nok til at klare det. For det bliver vanskeligt at være borgmester i Aalborg. - Folks forventninger er store og i en stor kommune som Aalborg kan borgmesteren ikke holde styr på det hele, men det er ham der får øretæverne og det håber jeg han kan klare at tage imod. Men hvis han er lidt ligesom sin far Frank (Frank Jensen, tidl. minister og overborgmester, red.) og mig skal det nok gå. Men er han viljefast nok. Har han karakteren til at skære igennem. Han er måske kendt som en lidt blød mand? - Ja, det synes jeg. Det tror både Frank og jeg på. Og selvfølgelig har jeg stor tiltro til, hvad Frank mener om situationen. Han er også vokset med opgaverne, lyder det fra farfar og i otte år borgmester i Støvring Kommune. Det er en familie, der har taget sin tørn i demokratiets tjeneste. Pligt og ansvar og det der skal til, løber i blodet. - Det er ikke mig, der har opfordret ham, siger mor I Lasse Frimand Jensens baghave møder vi Jane Frimand Pedersen. Lasses mor, der er hjemme hos sønnike i Nørresundby for at passe sine børnebørn. Hun er selv socialdemokrat helt ind i knoglerne og som sådan både stolt og begejstret for at Lasse nu får borgmesterkæden på. Men, hun slår også hurtigt fast, at det ikke er hende, der har opfordret sønnen til at søge magten. – Nej, det er det ikke. For det er også hårdt og der er en bagside. Men Lasse har taget det så fint undervejs. På dagen da stemmerne skulle offentliggøres stod han op og løb en tur og var sammen med sine børn. Han lod sig ikke mærke med noget, så jeg tror på det går godt, smiler en glad Jane Frimand Pedersen, der tale med stor vægt som hustru til en mand, med årtier i toppen af dansk politik. - Jeg kunne ikke klare det Også barndomskammeraten Jonas Jensen, der har fulgt Lasse Frimand Jensen siden børnehaveklassen, tror på, at den ny borgmester vil gøre det godt. – Han er godt til at sætte sig et mål og få det fulgt til dørs. Og nogle gange ved man ikke, hvor han finder kræfterne. For han har både børn og kone, arbejde og politik. Han stiller op over alt. - Så sidder han med en guitar på et plejehjem, så kommer han forbi for at se Liverpool spille. Jeg kunne ikke, siger Jonas Jensen der ikke ligger skjul på sin begejstring på vennens vegne, men ligesom andre også peger på akilleshælen. – Alle folk skal med, også der hvor vi andre godt kan tænke, der er han for god af sig. Men så siger han, nej nu skal i bare se, griner Jonas Jensen.